b'\n_START_ARTICLE_\nFranz Woschnagg\n_START_SECTION_\n\xc5\xbdivljenje\n_START_PARAGRAPH_\nFranz Woschnagg je bil rojen v dru\xc5\xbeini \xc5\xa1o\xc5\xa1tanjskega usnarja in kasneje industrialca Franza Xaverja Woschangga in Marije Woschnagg (rojena Kramer) kot najstarej\xc5\xa1i izmed devetih otrok. Skupaj z bratom Hansom Woschnaggom je vodil tovarno usnja v \xc5\xa0o\xc5\xa1tanju Lederwerke von Franz Woschnagg  na prehodu iz 19. v 20. stoletje, v \xc4\x8dasu ko je po vplivu, pomenu in obsegu to podjetje do\xc5\xbeivelo svoj vi\xc5\xa1ek. Tako Franz kot Hans sta se v svojih mladostnih letih sprva prakti\xc4\x8dno izpopolnjevala tako v doma\xc4\x8di tovarni kot tudi v tujini. Zaradi ve\xc4\x8d let prakti\xc4\x8dnih izku\xc5\xa1enj sta v o\xc4\x8detovem podjetju uvajala razne novosti in postopoma postala solastnika koncerna. _NEWLINE_Franz posebej je bil izredno zagret in je tovarno uspe\xc5\xa1no raz\xc5\xa1iril do tolik\xc5\xa1ne mere, da je postala eden izmed najve\xc4\x8djih obratov tega tipa v Avstro-Ogrski monarhiji. Z bratom Hansom sta 1893 ustanovila javno trgovsko dru\xc5\xbebo KK priv. Lederwerke von Franz Woschnagg und S\xc3\xb6hne Sch\xc3\xb6nstein, ki je bila vpisana v trgovski register dru\xc5\xbebenih firm. Tovarna usnja je ime spremenila po propadu k.u.k. monarhije. V tem \xc4\x8dasu je tudi nastal za\xc5\xa1\xc4\x8ditni znak usnjarne - konjska glava in inicialke F.W._NEWLINE_Franz Woschnagg se je poro\xc4\x8dil z Marianne Melzer in v njunem zakonu sta se rodila dva sinova Herber in Walter. Franz Woschnagg je ostal pomembna eminenca v \xc5\xa0o\xc5\xa1tanju tudi po propadu Habsbur\xc5\xa1ke Monarhije in inkorporaciji dana\xc5\xa1njega slovenskega ozemlja v Kraljevino SHS oziroma v Kraljevino Jugoslavijo. V nasprotju z nekaterimi njegovimi sorodniki, med drugim tudi Mihael Vo\xc5\xa1njak in Josip Vo\xc5\xa1njak, so se Franz Xaver Woschnagg in njegova sinova Franz in Hans opredelili za nem\xc5\xa1ko stran v nacionalnem konfliktu, ki se je razbohotil v zadnjih desetletjih devetnajstega stoletja. Franz in Hans sta ostala zvesta nem\xc5\xa1ki manj\xc5\xa1ini v \xc5\xa0o\xc5\xa1tanju tudi v \xc4\x8dasu \xc5\xbeivljenja v Jugoslaviji. Franz Woschnagg je umrl leta 1931.'